

**PROGRAM RADA JAVNE USTANOVE NIKŠIĆKO POZORIŠTE ZA 2025. GODINU**

 **Nikšić, decembar 2024. godine**

**Sadržaj:**

  **Uvod**................................................................................................**2**

  **Plan rada umjetničke produkcije za 2025. godinu**......................**4**

  **21. „Međunarodni festival glumca – Nikšić 2025“**...........................**8**

  **Izdavačka d‌jelatnost**.............................................................................**9**

  **Planirana budžetska sredstva sa kvalifikacionom strukturom zaposlenih**............................................................................................**11**

  **Finansijski plan za 2025. godinu**.......................................................**12**

  **Zaključak**......................................................................................**13**

Na osnovu člana 26 Zakona o pozorišnoj d‌jelatnosti („Službeni list RCG“, broj 60/01 i „Službeni list CG“, br. 75/10 i 40/11) i člana 28 stav 1 tačka 6 Statuta Javne ustanove Nikšićko pozorište, Rješenja o davanju saglasnosti, broj 01-030-364 od 11.11.2022. godine, direktor Javne ustanove Nikšićko pozorište je 09.12.2024. godine,  p r e d l o ž i o

**PROGRAM RADA**

**JAVNE USTANOVE NIKŠIĆKO POZORIŠTE**

**ZA 2025. GODINU**

**Uvod**

Nikšićko pozorište je svoj Program rada za 2025. godinu pravilo u skladu sa prepoznatim potrebama zajednice i u skladu sa mogućnostima finansiranja.

Program rada za narednu poslovnu godinu planiran je da svojom koncepcijom značajano doprinese daljem institucionalnom jačanju ustanova kulture sa lokalnog nivoa i njihovoj uspješnijoj međusobnoj saradnji, ali i saradnji sa istim ili srodnim institucijama u Crnoj Gori i regionu.

          Programske aktivnosti odvijaće se kroz redovne mjesečne repertoare iz četiri produkcije: pozorišne, filmske, muzičke i izdavačke. Tom poslovnom  politikom, Pozorište će odgovoriti na zahtjeve publike za različitim sadržajima kulture, prije svega u oblasti dramske umjetnosti. Istovremeno, tako osmišljenom programskom koncepcijom, Pozorište će nastaviti kontinuitet iz prethodnih godina kada je na godišnjem nivou u prosjeku realizovalo od 130 do 150 sadržaja, kreirati kulturni identitet grada i doprinijeti aktuelnom kulturološkom identitetu Crne Gore.

          Prioritet u radu biće postavljanje novih pozorišnih predstava za večernju i dječiju scenu koje će obnavljati i bogatiti produkciju Nikšićkog pozorišta i unapređivati pozorišni i kulturni život u gradu, ali i institucionalno  jačati ustanovu u pogledu ostvarivanja cilja transformacije iz producentskog u teatar gradskog tipa sa statusom redovnog repertoarskog pozorišta.

„Međunarodni festival glumca“ je prepoznatljiv segment produkcije i orijentacije Nikšićkog pozorišta, budući da je riječ o jedinstvenoj i jasno profilisanoj pozorišnoj smotri ne samo u Crnoj Gori, već i u zemljama regiona, u kojima nakon dosadašnjih uspješnih dvadeset izdanja uživa visoku reputaciju i doprinosi ugledu grada Nikšića u najširim okvirima.

          Projektima izdavačke d‌jelatnosti težićemo da doprinesemo podizanju svijesti o značaju dramske umjetnosti u društvu i približavanju pozorišne produkcije publici, što je bila i ranija praksa zbog čega je Nikšićko pozorište bilo u ravni sa nacionalnim teatrima u Podgorici i Cetinju.

Pozorište će kao suorganizator omogućiti i upriličiti i realizaciju drugih sadržaja u saradnji sa pozorišnim i drugim subjektima iz oblasti kulture iz Nikšića, Crne Gore i zemalja regiona, uključujući i NVO sektor.

          Program rada koncipiran je sa ciljem da se ostvari javni interes grada, što se oslanja na  činjenicu da je prethodnih godina rad Pozorišta pratilo oko 40 000 gledalaca godišnje. Realizacija Programom predviđenih planova bazirana je na finansijskoj podršci Opštine Nikšić, Ministarstva kulture, kao i iz sopstvenih prihoda.

**Plan rada umjetničke produkcije za 2025. godinu**

         Nikšićko pozorište 2024. godinu završava više nego uspješno. Pozorišnu sezonu smo započeli u septembru premijerom predstave „Heroj nacije“, po tekstu nagrađivanog pisca Ivana Lalića i u režiji eminentnog reditelja Milana Neškovića. U predstavi je okupljen reprezentativni glumački ansambl predvođen prvakom Narodnog pozorišta iz Beograda Vladanom Gajovićem. Predstava je naišla na izuzetan odziv publike, ali i stručne javnosti, te je kao takva selektovana za festival u Aranđelovcu i pozvana na brojna gostovanja i postala konkurentna za buduće festivale u regionu. Nedugo poslije premijere bili smo pozvani da učestvujemo na pozorišnim svečanostima povodom obilježavanja 40 godina postojanja Zvezdara teatra. Na toj svetkovini smo nastupili sa predstavom „Kumovi“, bili prihvaćeni od probirljive beogradske publike i dočekani od strane ljubaznih domaćina na čijem čelu je čuveni Dušan Kovačević.

Jubilarni 20. Međunarodni festival glumca je po kvalitetu, posjećenosti i po medijskoj propraćenosti ocijenjen najvećim ocjenama od strane stručne javnosti, ali i od publike. Posebno pohvale i preporuke smo dobili od strane glumačkih veličina Zijaha Sokolovića i Vesne Čipčić, kao i od književnika i direktora BITEF Teatra Miloša Latinovića i pozorišne kritičarke Nataše Gvozdenović. Nakon toga nam sa predstavom „Pluća“ slijedi učešće na Festivalu monodrame i manjih pozorišnih formi u Istočnom Sarajevu, kao i druga gostovanja naših predstava po Crnoj Gori.

Sve navedeno je nesumnjiva potvrda da su svi članovi našeg pozorišta intezivno angažovani i da smo po mnogo čemu nadmašili očekivana dostignuća, odnosno da smo i ove godine napravili iskorake koji nam otvaraju mnoga vrata i postavljaju naše pozorište u ravan sa najznačajnijim teatrima naših prostora. No, kako to obično biva, uspjeh nas više obavezuje nego što nas čini zadovoljnima.

Kroz pomenute aktivnosti Nikšićko pozorište se sprema i već ima jasan plan za nastavak pozorišne sezone u narednoj godini kada planiramo dvije premijere za večernju scenu, jednu iz naše produkcije, a drugu kroz koprodukcijsku saradnju, kao i jednu premijeru za dječiju scenu takođe kroz koprodukcijsku saradnju. U novembru ćemo organizovati dvadeset prvo izdanje Međunarodnog festivala glumca. Između pomenutih događanja slijedi nam niz predviđenih gostovanja na scenama širom regiona, konkurišemo i nadamo se učešćima na festivalima, obogaćujemo sadržaje scene za djecu, filmske, muzičke i folklorne programe i pomažemo u organizaciji događaja drugim kulturnim institucijama grada, kao i prepoznate manifestacije poput „Dana Svetog Vasilija Ostroškog“ i „Septembarskih dana“.

          U sklopu pomenutih događaja planirano je da pozovemo i ugostimo brojne značajne zvanice, pozorišne djelatnike, reditelje, glumce, književnike, a nadamo se i državnim funkcionerima. S obzirom na sve intezivniji rad i kontakte planiramo i bogatiji repertoar po pitanju gostujućih pozorišnih predstava, kao i po pitanju saradnje i razmjene predstava sa drugim teartima. U tom smislu posebno ističemo obnovu saradnje sa Bosanskim narodnim pozorištem iz Zenice.

          Protekle godine svečanost obilježavanja Dana oslobođenja Nikšića naše pozorište je obogatilo premijerom pozorišne predstrave. Planirali smo da tako bude i ove godine i da takvu praksu učvrstimo kao tradiciju. I po tom pitanju smo već uspostavili kontakte sa značajnim glumačkim i rediteljskim imenima i nadamo se opet sveobuhvatnoj pomoći od strane svih opštinskih struktura. Mislimo da ne treba objašnjavati koliko bi i takva praksa predstavljala korak naprijed za naš grad u svakom smislu i koliko bi doprinjela ostvarivanju zajedničke inicijative za to da Nikšić 2028. dobije status Evropske prestonice kulture, kao i da iz statusa opštine bude unaprijeđen u status grada i time se i formalno izjednači sa Cetinjem i Podgoricom.

|  |
| --- |
| **PREDLOG FINANSIJSKE KONSTRUKCIJE PREMIJERE ZA DVIJE POZORIŠNE PREDSTAVE NA VEČERNJOJ SCENI ZA 2025. GODINU** |
| Autorski honorar za tekst i režiju | 16.000,00 € |
| Autorski honorar za idejna rješenja i izradu scenografije | 22.000,00 € |
| Autorski honorar za idejna rješenja kostimografije i izrada kostima | 8.000,00 € |
| Autorski honorar za muziku i studijsko snimanje | 1.500,00 € |
| Honorari glumcima za pripremu predstave | 8.000,00 € |
| Hotelski smještaj i ishrana protagonista predstave | 8.000,00 € |
| Troškovi prevoza članova ansambla | 2.000,00 € |
| Propagandno – reklamni materijal i grafičko oblikovanje | 3.000,00 € |
| Prateći troškovi (reprezentacija, snimanje predstave i sl.) | 2.000,00 € |
| Porezi i prirezi i bankarske provizije | 4.000,00 € |
| **Ukupno:** | **74.500,00 €** |

Računamo da ćemo uspjeti da obradujemo i najmlađe sa predstavom iz sopstvene produkcije. Valja reći da su mladi populacija prema kojoj gajimo poseban senzibilitet i da u sklopu mjesečnih repertoara uvijek imamo programe za njih.

|  |
| --- |
| **PREDLOG FINANSIJSKE KONSTRUKCIJE PREMIJERE PREDSTAVE ZA D‌JECU** |
| Autorski honorar za tekst i režiju | 2.000,00 € |
| Autorski honorar za scenografiju i izradu scenografije | 1.000,00 € |
| Autorski honorar za kostimografiju i izrada kostima | 1.000,00 € |
| Autorski honorar za muziku | 500,00 € |
| Honorari glumcima za pripremu predstave (po osnovu ugovora) | 1.500,00 € |
| Propagandno – reklamni materijal, vizuelni identitet i snimanje predstave | 500,00 € |
| Putni troškovi glumaca | 300,00 € |
| Prateći troškovi | 400,00 € |
| Porezi i prirezi i bankarske provizije | 600,00 € |
| **Ukupno:** | **7.800,00€** |

Digitalizacija naše bioskopske tehnike nam je već u prethodnom periodu donijela korist i radost. Planiramo da projekcije odabranih i novih filmskih naslova i sadržaja tek upotpune i obogate naš repertoar, naglašavajući da na tom polju ne želimo nikome da budemo finansijska i marketinška konkurencija, već iskrena umjetnička podrška.

          U periodu za nama smo se prilično rukovodili predlozima i zahtjevima publike po pitanju organizacije i upriličavanja muzičkih i folklornih programa. Na tom planu se nećemo mnogo mijenjati. Jednostavno, želimo da organizujemo i omogućimo sve ono što naši sugrađani žele, a priliči namjeni i ugledu naše kuće.

**21. Međunarodni festival glumca – Nikšić 2025.**

|  |  |
| --- | --- |
| **FINANSIJSKA KONSTRUKCIJA 21. „MEĐUNARODNOG FESTIVALA GLUMCA – NIKŠIĆ 2025“** |   |
| Festivalski program – repertoar (6 predstava) | 42.000,00 € |   |
| Festivalske nagrade, Nagrada „Veljko Mandić“ | 6.400,00 € |   |
| Honorari žiriju Festivala, moderatoru… | 4.000,00 € |   |
| Hotelski smještaj i ishrana učesnika Festivala | 12.000,00 € |   |
| Idejno rješenje – vizuelni identitet i štampanje reklamnog materijala, bilteni Festivala i festivalski broj časopisa „Pozorište“ | 4.500,00 € |   |
| Prevoz učesnika Festivala (avio i ostali prevozi) | 7.000,00 € |   |
| Prateći troškovi (reprezentacija u klubu Pozorišta, troškovi goriva, telefoni...) | 4.000,00 € |   |
| Porezi i prirezi na Ugovore o d‌jelu i bankarske provizije | 1.000,00 € |   |
| **Ukupno:** | **80.900,00 €** |   |

Proslavili smo jubilej od dvije decenije Festivala. Dvadeset godina je naš grad prepoznat kao jedinstveno glumačko i opšte umjetničko borilište i sabiralište. Za naredno izdanje planirali smo izvjesne promjene u načinu selekcije, u sastavu Savjeta, načinu nagrađivanja, broju nagrada, svečanostima otvaranja i zatvaranja Festivala, ali i uvođenje propratnih festivalskih programa. No, za te nimalo lake i ozbiljne promjene biće potrebna i veća podrška sa strane. Svakako da ne možemo da se žalimo na pomoć i naklonost Opštine Nikšić. Naš Festival je već godinama interesantan ljudima i pozorištima daleko van našega grada i on odista jeste postao interes države, pa na osnovu te činjenice očekujemo i veću pažnju sa državnog nivoa, na čemu i radimo.

**Izdavačka djelatnost**

Izdavačka djelatnost Nikšićkog pozorišta za 2025. godinu predviđa niz programskih aktivnosti koje su usmjerene na afirmaciju produkcije i repertoarske politike matičnog teatra, ali i ukupne dramske umjetnosti u Crnoj Gori. Cilj ovog segmenta rada Nikšićkog pozorišta je baziran na jačanju međuinstitucionalne saradnje na lokalnom, državnom i regionalnom nivou, te doprinos kandidaturi Nikšića za „Evropsku prestonice kulture 2030“. Planom su predviđene dugoročne aktivnosti u Pozorištu, jer savremeni dokumentaciono-bibliotečki centar može ostvariti ideju da se u Nikšićkom pozorištu otvori pozorišni institut i muzej. Planirane aktivnosti počivaju na realizovanim projektima u dosadašnjem radu, a koji su prepoznati kao naslovi od značaja za dramsku umjetnost u Crnoj Gori.

Primarni zadaci odnose se na kontinuirane izdavačke aktivnosti u informativnom i dokumentarističko-bibliotečkom sektoru. Ti segmenti rada izdavačke djelatnosti usklađeni su sa strateškim planom koji, između ostalog, prediđa da se pozorišna umjetnost u Crnoj Gori organizovanije prati i izučava, te da se teatar dodatno približi publici. U tom pravcu koncipiran je i jednogodišnji plan Izdavačke djelatnosti Pozorišta, koji pored raznorodnih publikacija, podrazumijeva istraživanje, bilježenje i prezentovanje pozorišne građe.

U predstojećem jednogodišnjem Programu rada planirano je objavljivanje časopisa „Pozorište“, koji je u stručnoj ali i široj javnosti prepoznat kao projekat od nacionalnog značaja za ostvarivanje javnog intersa u kulturi.  Časopis je već deceniju i po prepoznat i sufinasiran sredstvima Ministarstva kulture i medija. Objavljivanje četiri broja te publikacije predviđa i promovisanje po pozivu u drugim pozorišnim sredinama ili njihovu medijsku prezentaciju. Zbog ograničenih finansijskih sredstava, časopis se štampa u stotinu (100) primjeraka, ali je broj korisnika daleko veći jer se distribuira u elktronskoj formi, a objavljuje se u *online* izdanju na web stranici [https://niksickopozoriste.me](https://niksickopozoriste.me/). Za realizaciju ovog projekta planiran je na iznos od 2.500,00 eura.

U skladu sa normativima, neophodno je da se tokom naredne godine obezbijede adekvatni uslovi za arhiviranje bogate pozorišne građe, koju smo prema važećim zakonskim propisima dužni da trajno čuvamo. Za taj dio planiranih aktivnosti neophodno je rekonstruisati dio zgrade za potrebe izdavačke djelatnosti, nabaviti adekvatan bibliotečko-dokumentacioni inventar, bibliotečki fond i kadrovsko jačanje Izdavačke djelatnosti. Za te investicije neophodno je iz Budžeta obezbijediti oko30.000,00 eura.

Da bi Izdavačka djelatnost Nikšićkog pozorišta funkcionisala kao zaokružena cjelina i bila u službi dramske produkcije prioritetno je obezbijediti adekvatne prostorije na prizemlju zgrade Pozorišta. Napominjemo da je kompletna dokumentaciona građa već digitalizovana i dostupna je svim zainteresovanim licima i subjektima. Specijalizovana biblioteka bi takođe, bila smještena u prostorijma informativno-dokumentacionog centra. Za početak rada specijalizovane biblioteke, Izdavačka djelatnost već posjeduje određeni fond knjiga (drame domaćih i svjetskih dramskih pisaca, brojna teatrološka i teatrografska štiva i druge publikacije koje su od značaja za razvoj pozorišne produkcije). Dio fonda knjiga, Nikšićko pozorište bi dobilo od Centralne narodne biblioteke „Đurđe Crnojević“ i od izdavačkih djelatnosti pozorišnih kuća iz Crne Gore i zemalja regiona. Za potrebe osnivanja specijalizovane biblioteke u Nikšićkom pozorištu trebalo bi iz izdvojiti oko 3.000,00 eura.

Otvaranjem savremenog dokumentacionog centra i specijalizovane biblioteke, Nikšićko pozorište bi bilo prvo Pozorište u Crnoj Gori čija je Izdavačka djelatnost usklađena po standardima savremenih pozorišnih centara u Evropi i svijetu.

**Planirana budžetska sredstva sa kvalifikacionom strukturom zaposlenih**

U Nikšićkom pozorištu je radno angažovano ukupno 55 zaposlenih, svih 55 na neodređeno vrijeme.

Kvalifikaciona struktura zaposlenih na neodređeno vrijeme:

* 21 zaposleni sa VSS
* 4 zaposlena sa VŠ
* 29 zaposlenih sa SSS
* 1 zaposleni sa OŠ

Planirani izdaci za bruto zarade i doprinose poslodavca za 55 zaposlenih radnika na neodređeno u 2025. godini iznose **615 180,00** eura.

**Finansijski plan za 2025. godinu**

**PRIHODI:**

|  |  |
| --- | --- |
| PRIHODI IZ BUDŽETA | 851 210,00 |
| PRIHODI OD DONACIJA | 30 000,00 |
| PRIHODI IZ SOPSTVENIH DJELATNOSTI | 40 000,00 |
| **U K U P N O:** | **921 210,00** |

**RASHODI:**

|  |  |
| --- | --- |
| BRUTO ZARADE ZAPOSLENIH 2025 | 615 180,00 |
| PROGRAMSKE AKTIVNOSTI (Produkcijska i izdavačka djelatnost)-Sredstva iz Budžeta Opštine (programske aktivnosti 2025)-Sopstveni prihodi i donacije |   110 000,00 70 000,00 |
| KOMUNALNI IZDACI (Sredstva iz Budžeta Opštine) | 44 000,00 |
| NAKNADE ČLANOVIMA POZORIŠNOG SAVJETA  | 4 530,00 |
| TRANSFER ZIMNICA I DRUGO  | 20 000,00 |
| OTPLATA OBAVEZA IZ PRETHODNOG PERIODA | 57 500,00 |
| **U K U P N O:** | **921 210,00**  |

Obrazloženje prenosa sredstava:

Ukupni transfer iz Budžeta Opštine Nikšić iznosi **851 210,00 eura**. Od ovog iznosa planira se prenos sredstava:

* za bruto zarade zaposlenih u iznosu od **615 180,00 eura** i iste su planirane za jedanaest mjeseci 2025. godine (55 zaposlenih);
* na ime programskih aktivnosti planirano je **110 000,00 eura**, komunalnih usluga **44 000,00 eura**, nadoknade članovima Pozorišnog Savjeta **4 530,00 eura** i transfer za zimnicu i ostalo **20 000,00 eura**
* bruto zarada za decembar 2024. godine u iznosu od **52 000,00 eura** planirana je u otplati obaveza iz prethodnog perioda, kao i izdaci za komunalne usluge za dvanaesti mjesec 2024. god. u iznosu od **5 500,00 eura**.

**Zaključak**

Program rada Javne ustanove Nikšićko pozorište za 2025. godinu u cjelini je zasnovan na dosadašnjim rezultatima kroz koje Nikšićko pozorište planira realizaciju skoro 150 programa, čime će se suštinski zadovoljiti javni interesi građana za pozorišnim i drugim srodnim sadržajima kulture. Svi planirani programi za narednu poslovnu godinu realizovaće se kroz projekat „Nikšićka kulturna scena 2025“. Pozorište će na taj način i dalje biti nosilac razvoja kulture u Nikšiću, značajno doprinoseći ukupnom kulturnom miljeu i unapređenju kulturne baštine grada i države.

Segmenti Programa rada Javne ustanove Nikšićko pozorište za 2025. godinu pokazuju potpunu opravdanost predloženog Plana jer će ostaviti trajan pečat u crnogorskom pozorišnom stvaralaštvu i predstavljanju Nikšića i Crne Gore.

  D I R E K T O R

                                        Radinko Krulanović, s.r.